Ramaphosa sê ‘seksskandaal’-bewerings is politieke vuilspelAdjunkpresident Cyril Ramaphosa (Foto: GCIS) Adjunkpres. Cyril Ramaphosa het aantygings dat hy verskeie buite-egtelike verhoudings het ten sterkste ontken. Ramaphosa het reageer op vrae wat aan hom gestel is deur die Sunday Independent-koerant. “Na aan leiding van die vrae wat die redakteur van die koerant my vra, is dit vir my duidelik dat e-posse van my private e-posadres onwettig in die hande gekry is en aan ten minste een mediahuis gegee is. “Ek voel ek moet reageer op hierdie ontstellende bewerings dat ek geld betaal het aan verskeie vroue met wie ek glo in ŉ verhouding is. Dit is 54 studente, mans en vroue, aan wie ek en my vrou finansiële steun verskaf – ons doen dit al vir jare. Dit is sleg dat die bewyse van die betalings gebruik word om die skandelike aantygings te maak, en nóg erger om die name van sommige van die mense wat ek gehelp het bekend te maak,” het Ramaphosa gesê. Hy meen dié aantygings is veel meer as ŉ politieke smeerveldtog en verteenwoordig ŉ oorlog teen diegene wat die waardes, beginsels en integriteit van die ANC wil hervestig. Hy het verder gesê daar is die afgelope paar weke al aantygings teen hom en mense wat hy ken gemaak. “Die aktiwiteite moet in die groter prentjie gesien word: al die mense wat geteiken word, het in die openbaar standpunt ingeneem teen staatskaping. Dit is duidelik daar is ŉ gekoördineerde, goed nagevorsde operasie aan die gang om dié van ons te keer wat diegene wat oortree, verantwoordbaar wil hou,” het Ramaphosa gesê. “Dit blyk nou dié operasie het toegang tot hulpbronne binne die intelligensiekringe. Ons moet die waarskynlikheid dat staatsagentskappe en hulpbronne misbruik word om faksiepolitieke agendas te bevorder in die gesig staar.” Hy het joernaliste ook oor die vingers getik en gesê joernaliste moet versigtig omgaan met hierdie soort inligting wat aan hulle gestuur word. “Om so iets te publiseer sonder om te wag dat daar op die vrae gereageer word, is nie joernalistiek nie.” “As die doel van die smeerveldtog was om dié wat die ANC weer lewe wil inblaas van koers af te gooi het dit misluk. Ek is nou meer as ooit oortuig dat die ANC hervestig moet word vir sy ware eienaars – die mense van Suid-Afrika.”